|  |  |  |
| --- | --- | --- |
| Bilag 3 |  | 18. februar 2015  |
| Den tekniske løsning |  |

Den offentlige sektor har behov for at sikre fortsat opretholdelse af en digital identitets- og signaturinfrastruktur med henblik på at understøtte den digitale forvaltning for borgere, myndigheder og virksomheder.

En kommende løsning skal sikre, at de forskellige forretningsmæssige behov, som den eksisterende løsning stiller til rådighed, fortsat tilbydes. En kommende løsning skal udvikles og opgraderes teknologisk for at være fremtidssikret i forhold til funktionalitet, sikkerhed og brugervenlighed. Løsningen skal desuden sikre kontinuitet for tjenester og enkel migrering for brugere. Hertil kommer, at løsningen skal opfylde gældende regulering, herunder forordning om eID og tillidstjenester til brug for elektroniske transaktioner på det indre marked, persondataloven mv.

Digitaliseringsstyrelsen forventer at anmelde en kommende løsning som nationalt eID til Kommissionen med henblik på, at danske borgere og virksomheder kan anvende den på tværs af grænser. For så vidt angår digital signatur, skal en kommende digital signaturløsning opfylde forordningens krav til kvalificerede elektroniske signaturer.

Løsningen bør baseres på åbne grænseflader og webservices og være modulært opbygget for at skabe fleksibilitet og de bedst mulige forudsætninger for teknologisk fremtidssikring.

Desuden er support et nødvendigt element i løsningen, og det skal besluttes, hvorvidt partnerskabet skal samarbejde om supporten, eller om parterne selvstændigt etablerer support for egne brugere.

Af bilag 3a fremgår en overordnet grafisk illustration over de behov, som det offentlige har til den samlede digitale identitets- og signaturinfrastruktur.